Skógsnes
Örnefni
Vesturskurður (1) heitir skurðurinn fyrir norðan túnið. Rennur hann til suðvesturs. Rimarnir fyrir norðan skurðinn vestur undir mörkum (að sjá í Gaulverjabæ frá bænum) heita Svörturimar (2). Grænhóll (2a) heitir hóll rétt norðan við skurðinn að sjá í Syðri-Völl frá Skógsnesi. Fleiri litlir hólar eru við Grænhól, og heita þeir einu nafni Smáhólar (3). Smáhólaflóð (4) er fyrir norðan Smáhóla. Litlukot (5) heita tveir stórir hólar fyrir norðan Skógsnesveg að sjá í Vorsabæjarhól frá Skógsnesbæ. Fast vestan megin við Gaflsveginn, ca. 100 m ofan við beygjuna, er lítill hóll, sem heitir Valhóll (6) eða Valhöll (7). Allt land Skógsness (upp að mörkum) fyrir norðan þessa hóla heita Gömluengjar (8). Rétt suðaustan við norðvesturhornmark Skógsness er(+u) Hólmaflóð (9). (Erlingur Kristjánsson frá Skógsnesi segir að alltaf hafi verið talað um þetta/þessi flóð í fleirtölu) Rimarnir fyrir norðan Vesturskurð og austan við Gaflsveginn heita Leirsurimar (10). Þeir enda við Leirsuflóð (11), sem er austan við veginn ca. 200 m ofan við vegamótin  við Skógsnesveg. Efst í túninu, sem er norðan við Vesturskurð, er hóll, sem Lauthóll (12) heitir. Norðaustur af bænum, ofan við Vesturskurð, er flóð, sem heitir Stóraflóð (13), en er venjulega kallað Stífluflóð (14). Hundhóll (15) heitir lítill hóll í túninu ca. 100 m norðaustur af bænum. Fyrir vestan Hundhól er lítil tjörn, sem heitir Skúmsflóð (16). Fast austan við bæinn inni í túninu eru mýrarlægðir  og í þeim tvö flóð, sem heita Kálgarðaflóð (17). Í engjunum austur af bænum, rétt austur við markaskurðinn, að sjá norðan til við Efri-Sýrlæk frá Skógsnesi, er grasdæla slétt, sem heitir Stóradæl (18). Skammt suðaustur af Stórudæl er Litladæl (19). Gautateigur (20) heitir mýrin austur við markaskurðinn, sitt hvorum megin við veginn milli Skógsness og Parta. Gautateigsvað (21) heitir þar, sem vegurinn yfir skurðinn. Vaðið er rétt sunnan við brúna. Sunnan við veginn rúmlega miðja vegu austur að mörkum er Skrugguflóð (22). Skammt suðaustur af því er annað flóð, nafnlaust. Rétt suðaustan við það er enn eitt flóð, sem heitir Lómsflóð (23). Langaflóð (24) heitir flóð aflangt suðaustur af bænum að sjá af Skógsnesshlaði norðan til við Arabæ. Skammt suðaustur af Langaflóði er gulstarardæl, sem heitir Djúpadæl (25). Sunnan við Djúpudæl og fram að Miðskurði eru sléttur, sem heita einu nafni Þembudælur (26). Miðskurður (27) kemur úr Austurskurði (28) nokkuð sunnan við Gautateigsvað og rennur til suðvesturs í Miklavatn. Engjunum fyrir sunnan Miðskurð er skipt í þrjú hólf með tveimur flóðgörðum. Við vesturendann á efri garðinum er Frakkhóll (30). Á mörkum Skógsness, Arabæjar og Arabæjarhjáleigu er grasdæla, sem heitir Drottningardæl(-a) (31). Hornmarkið heitir Drottningarþúfa (32). Norðan við Drottningardæl er Kóngsdæl (33). Fyrir sunnan skurðinn, fram að Arabæjarhjáleigulandi, eru mörg smáflóð með rimadrögum á milli. Þau heita Langhólaflóð (34). Flóðin eru að sjá í Krók frá Skógsnesi. Fast vestan við flóðin eru hólar, samliggjandi flóðunum, frá skurði og fram að mörkum. Þeir heita einu nafni Langhólar (35). Í norðaustur af Langhólum, ofan við Miðskurð, eru hólar samfelldir, Heimarihólar (36). Austan við þá er Heimarihólaflóð (37), en vestan við þá er Hólmaflóð (38). Fyrir vestan það eru Borgarhólar (39). Vestan við Borgarhóla er Stakhóll (40), að sjá frá Skógsnesi skammt austan við Ragnheiðarstaði. Við Stakhól eru mörg flóð, sem heita Stakhólsflóð (41). Stefanía Jóhannesdóttir í Gegnishólaparti, sem uppalin er í Skógsnesi, segir þó, að Stakhólsflóð sé eitt flóð, sunnan við hólana. Drag (42) heitir lægð, sem liggur frá Heimarihólaflóði og heim undir veg austan við túnið. Þvert úr Draginu til vesturs er Þverkelda (43), sem endar við Kelduhóla (44). Þar breytir keldan um stefnu og gengur til suðurs og heitir þá Kelduhólaskurður (45) og endar í Miðskurði. Fyrir austan Kelduhóla eru þrjú flóð, sem heita Kelduhólaflóð (46). Kelduhólaskurður rennur í gegnum flóðin. Norðaustur af suðvesturhornmarki Skógsnesslands eru hólar í stefnu frá hornmarki í Kelduhóla. Þeir heita Flathólar (47). Úr efsta Kelduhól liggur flóðgarður og endar við Vesturskurð. Hann heitir Litligarður (48). Suðvestur af túninu er stór hóll, sem hét Gamlaborg (49), en hefir í seinni tíð verið kölluð Stóraborg (50). Þar hefir nú, 1956, verið byggt fjárhús. Skammt norðvestur af Stóruborg er annar minni hóll, sem nú er kominn í tún. Hann heitir Litlaborg (51), en hét áður Hústótt (52). Á milli þessara tveggja hóla er Borgarflóð (53). Norðaustur af Stóruborg, miklu nær bænum, er slétt túnflöt með hlöðnum garði í kring. Það heitir Gerði (54). Fast sunnan við Gerði er hóll, sem heitir Stekkur (55). Sunnan við Gerði er Gerðisflóð (56), var áður kallað Stekkjarflóð (57). Sunnan við túnið í Skógsnesi ca. 150 m suður af bænum er Fjárhúsflóð (58). Fjárhús munu hafa staðið inni í túninu norðan við flóðið, en eru löngu sléttuð út. Mitt á milli Gerðis og bæjar, þó heldur nær Gerðinu, heitir Stöðull (59).